Idols (5. tuotantokausi)

Teatteriviikonloppu

Teatteriviikonloppuun selvisi yhteensä 79 kilpailijaa. Teatteriviikonloppu kesti tänä vuonna kolme päivää, ja jokaisena päivänä oli kaksi tehtävää.

Teatteriviikonloppu – ensimmäinen päivä

Teatteriviikonloppu alkoi rivilaululla, jossa jokainen kilpailija lauloi pienen pätkän valitsemaansa laulua. Kilpailijat saivat tietää heti laulun jälkeen, pääsevätkö he jatkoon vai eivät. Tästä vaiheesta eteenpäin pääsi vain 46 kilpailijaa.
Seuraavassa vaiheessa kilpailijat kokosivat kolmen hengen ryhmiä ja esittivät tuomaristolle valitsemansa kappaleen annetuista vaihtoehdoista. Tästä vaiheesta jatkoon selvinneet kerrottiin vasta seuraavassa jaksossa, joka esitettiin 27. helmikuuta.

Teatteriviikonloppu – toinen päivä

Ensimmäisen vaiheen 46 jatkoon päässyttä kilpailijaa kutsuttiin saliin 12 hengen ryhmissä. Nämä 12 henkilöä jaettiin kolmeen eri ryhmään: jatkoon, ei jatkoon ja ehkä. Ehkäryhmäläiset lauloivat ryhmissä valitsemansa kappaleen ja tuomari Sami Pitkämö päätti, ketkä viisi pääsevät jatkamaan eteenpäin. Pudotuksen jälkeen kilpailijoita oli enää 30. Viimeinen pudotus tapahtui aivan ohjelman lopussa, jossa tiputettiin 10 kilpailijaa. 20 kilpailijaa jatkoi kolmanteen ja viimeiseen vaiheeseen.

Teatteriviikonloppu – kolmas päivä

Kilpailijat lauloivat pianon säestyksellä, yleisön edessä. Teatteriviikonlopun viimeisestä vaiheesta jatkoon pääsi 12 kilpailijaa. Jatkoonpäässeiden joukossa oli myös Lassi Valtonen, mutta hän päätti luovuttaa, koska halusi jatkaa musiikin tekemistä yhtyeensä kanssa. Tuomarit valitsivat myöhemmin semifinaaliin Valtosen tilalle Vilikasper Kanthin.

Semifinaalit

Semifinalistit valittiin teatteriviikonlopun viimeisessä osassa. Tänä vuonna valittiin vain 12 semifinalistiä, kuusi naista ja kuusi miestä
.

Finaalit

Finaalit alkoivat MTV3:lla 3. huhtikuuta. Ensimmäisessä finaalissa esiintyivät kaikki kuusi finalistia, joista yksi putosi.

Ensimmäinen finaali – Stadionrock

Ensimmäinen finaali kilpailtiin 3. huhtikuuta. Paikkana oli Peacock-teatteri. Katsojat äänestivät omat suosikkinsa jatkoon, yksi kilpailija putosi. Kilpailijat esittivät lähetyksen alussa yhteislauluna Queen-yhtyeen We Will Rock You -kappaleen.
Vieraileva artisti: Lauri Ylönen

Toinen finaali – Suomalainen iskelmä

Toinen finaali kilpailtiin 10. huhtikuuta. Kilpailijat esittivät yhdessä Katri Helenan kanssa Katrin Vasten auringon siltaa -kappaleen. Katri Helena toimi myös vierailevana tuomarina.

Kolmas finaali – Elämäni tärkeimmät kappaleet

Kolmas finaali kilpailtiin 17. huhtikuuta poikkeuksellisesti klo 17.30–19.00 eduskuntavaalien tuloslähetyksen takia. Yksi kilpailija putosi pois. Vieraileva tuomari oli Kimmo Valtanen ja esiintyjinä artisti Anna Abreu yhdessä Redraman kanssa.

Neljäs finaali

Neljäs finaali kilpailtiin 1. toukokuuta. Yksi kilpailija putosi pois, ja kaksi selviytyi Idolsin suureen finaaliin. Vierailevana tuomarina ja esiintyjänä oli Laura Voutilainen.

Viides finaali

Viides ja viimeinen finaalilähetys kilpailtiin 8. toukokuuta Hartwall-areenalla. Lähetyksen lopuksi julkistettiin Idols 2011 -voittaja. Vierailevana tuomarina ja esiintyjänä oli Antti Tuisku. Lähetyksen alussa nähtiin "Superkuoro", joka koostui kauden finalisteista, semifinalisteista, sekä tutuista kasvoista koelauluista sekä teatteriviikonlopulta.

Katsojaluvut

Idolsilla oli viidennellä tuotantokaudellaan edelleen hyvin vahvat katsojaluvut. 
Kauden aloitusjakso keräsi 887 000 katsojaa, mikä on noin 70 000 katsojaa vähemmän kuin vuotta aikaisemmin esitetyllä X Factorin avausjaksolla. Idolsin torstai-iltojen lähetykset keräsivät keskimäärin 800 000 – 900 000 katsojaa. Sunnuntai-iltojen lähetykset rikkoivat usein miljoonan katsojan rajan. Kauden katsojaennätys saavutettiin, kun Helsingin koelaulujen toista osaa seurasi 1 176 000 katsojaa. Huonoimmat katsojaluvut sai Idols tekee hyvää, jota katsoi vain 373 000 henkeä. Idolsin katsojaluvut kääntyivät laskuun toisen finaalin jälkeen. Neljänteen tuotantokauteen verrattuna Idolsin katsojaluvut pysyivät tasaisina. Neljännen kauden keskikatsojamäärä oli 920 000 katsojaa.

Idols

Viidennellä kaudella Idolsia esitettiin aluksi kahdesti viikossa torstaisin ja sunnuntaisin, kello 20. Kun suorat finaalilähetykset alkoivat huhtikuussa 2011, ohjelman esitysajankohdaksi vaihtui sunnuntai-illat klo 19:30. Tällä kaudella ei ollut lainkaan käytössä  erillisiä tuloslähetyksiä, vaan semifinaali- ja finaalilähetyksissä pudotus tapahtui samassa ohjelmassa esitysten kanssa.

Idols Studio

Idols Studio oli uusi, Idols Extran korvaava ohjelma, jota esitettiin MTV3-kanavalla lauantai-iltaisin. Puolen tunnin mittaista ohjelmaa esitettiin aluksi kello 18.30 alkaen, mutta ohjelman aloitusajaksi vaihtui 19. maaliskuuta alkaen 19.30.

Finalistit Idolsin jälkeen

Voittaja Martti Saarisen suomenkielinen debyyttialbumi ei ollut myyntimenestys. Muidenkaan finalistien musiikkiura ei ole toistaiseksi tuonut kaupallista menestystä. Ali Elkharam on työskennellyt toimittajana Radio Mikkelissä eikä ole vielä levyttänyt. Hennariikka Syvänne on keikkaillut yhtyeensä kanssa, mutta ei ole levyttänyt. Ilpo Kaikkosen esikoisalbumi Vol. 1 ilmestyi marraskuussa 2012 muttei noussut listoille. Stina Girsin albumi Sydän edellä ilmestyi marraskuussa 2011. Keikkailun lisäksi hän on työskennellyt kukkakauppiaana. Lotta Sandholmin esikoissingle ”Start Again” ilmestyi keväällä 2013.